SELETUSKIRI

1.Kavandatav reguleerimisese

Käesolev ettepanek käsitleb seisukohta, mis võetakse liidu nimel Vahemere merekeskkonna ja rannikuala kaitse konventsiooni (edaspidi „Barcelona konventsioon“) ja selle protokollide osaliste 22. kohtumisel seoses otsusega võtta vastu Vahemere mereprügi majandamise piirkondliku kava muudatused vastavalt Vahemere kaitsmist maismaalt lähtuva ja maismaal toimuvate tegevuste põhjustatud saaste eest käsitleva protokolli (edaspidi „maismaalt lähtuva saaste eest kaitsmise protokoll“) artiklile 15.

2.Ettepaneku taust

2.1.Vahemere merekeskkonna ja rannikuala kaitse konventsioon ja selle protokollid

Barcelona konventsioon ja selle seitse protokolli, mis võeti vastu Vahemere tegevuskava raames, moodustavad peamise piirkondliku õiguslikult siduva mitmepoolse keskkonnalepingu Vahemere jaoks.

Maismaalt lähtuva saaste eest kaitsmise protokoll on üks Barcelona konventsiooni seitsmest protokollist. Selle eesmärk on võtta kõik asjakohased meetmed, et vältida, vähendada ja kõrvaldada võimalikult suures ulatuses Vahemere saastamist jäätmete või muude ainetega.

Euroopa Liit on maismaalt lähtuva saaste eest kaitsmise protokolli (nagu seda on muudetud) osaline.

2.2.Barcelona konventsiooni ja selle protokollide osaliste kohtumine

Barcelona konventsiooni ja selle protokollide osaliste kohtumisel kohtuvad ministrid ja kõrgemad ametnikud, kes esindavad kõiki Barcelona konventsiooni ja selle protokollide osalisi. Kohtumine toimub 7.–10. detsembril 2021 Türgis Antalyas.

Vastavalt Barcelona konventsiooni artiklile 25 on Euroopa Liidul (EL) oma pädevusse kuuluvates küsimustes nii palju hääli, kui mitu liikmesriiki on konventsiooni ja selle ühe või mitme protokolli osalised. EL ei kasuta oma hääleõigust, kui seda teevad liikmesriigid, ja vastupidi.

Maismaalt lähtuva saaste eest kaitsmise protokolli artikli 15 lõike 1 kohaselt võetakse tegevuskavade, programmide ja meetmete vastuvõtmist käsitlevad otsused vastu kohalolevate ja hääletavate osaliste kahekolmandikulise häälteenamusega.

2.3.Barcelona konventsiooni ja selle protokollide osaliste 22. kohtumise kavandatav akt

Barcelona konventsiooni ja selle protokollide osalised peavad järgmisel ministrite kohtumisel võtma maismaalt lähtuva saaste eest kaitsmise protokolli artikli 15 alusel vastu otsuse, millega võetakse vastu Vahemere mereprügi majandamise piirkondliku kava muudatused (edaspidi „kavandatav akt“).

Piirkondlikud kavad on maismaalt lähtuva saaste eest kaitsmise protokolli artikli 15 lõike 3 kohaselt liidule siduvad.

3.Liidu nimel võetav seisukoht

Mereprügi vähendamine on oluline valdkond liidu õigusaktides, millega kaitstakse merekeskkonda, selle elurikkust ja ökosüsteeme.

Kooskõlas kestliku arengu eesmärgiga 14 ja Napoli deklaratsiooniga esitatakse kavandatavas aktis uued määratlused ja laiendatakse meetmete kohaldamisala neljas põhivaldkonnas (rahastamisvahendid, plasti ringmajandus ning mereprügi allikad maismaal ja merel). Akti kohaselt tuleb ka alates 2025. aastast võtta plasti ringmajanduse saavutamiseks ennetusmeetmeid, eelkõige lõpetada järk-järgult teatavate ühekordse kasutusega plasttoodete tarbimine ja tootmine ning piirata teatavate probleemsete keemiliste lisandite kasutamist plasti tootmisel (kooskõlas Stockholmi konventsiooniga).

Liidu seisukoht on vajalik kavandatava ettepaneku õiguslikult siduva mõju tõttu.